禮記/儒行
魯哀公問於孔子曰：「夫子之服，其儒服與？」

孔子對曰：「丘少居魯，衣逢掖之衣；長居宋，冠章甫之冠。丘聞之也：『君子之學也博，其服也鄉。』丘不知儒服。」

哀公曰：「敢問儒行？」

孔子對曰：「遽數之，不能終其物；悉數之，乃留；更僕未可終也。」

哀公命席。

孔子侍曰：「儒有席上之珍以待聘，夙夜強學以待問，懷忠信以待舉，力行以待取。其自立有如此者。

儒有衣冠中，動作慎。其大讓如慢，小讓如偽；大則如威，小則如愧。其難進而易退也。粥粥若無能也。其容貌有如此者。

儒有居處齊難，其坐起恭敬。言必先信，行必中正。道不爭險易之利，冬夏不爭陰陽之和。愛其死以有待也，養其身以有為也。其備豫有如此者。

儒有不寶金玉，而忠信以為寶；不祈土地，立義以為土地；不祈多積，多文以為富。難得而易祿也，易祿而難畜也。非時不見，不亦難得乎？非義不合，不亦難畜乎？先勞而後祿，不亦易祿乎？其近人有如此者。

儒有委之以貨財，淹之以樂好；見利不虧其義。劫之以衆，沮之以兵；見死不更其守。鷙蟲攫搏不程勇者，引重鼎不程其力。往者不悔，來者不豫。過言不再，流言不極。不斷其威，不習其謀。其特立有如此者。

儒有可親而不可劫也，可近而不可迫也，可殺而不可辱也。其居處不淫，其飲食不溽；其過失可微辨，而不可面數也。其剛毅有如此者。

儒有忠信以為甲胄，禮義以為干櫓；戴仁而行，抱義而處；雖有暴政，不更其所。其自立有如此者。

儒有一畝之宮，環堵之室；篳門圭窬，蓬戶甕牖。易衣而出，并日而食。上之不敢以疑，上不答不敢以諂。其仕有如此者。

儒有今人與居，古人與稽；今世行之，後世以為楷。適弗逢世；上弗援，下弗推。讒諂之民，有比黨而危之者，身可危也，而志不可奪也。雖危起居，竟信其志，猶將不忘百姓之病也。其憂思有如此者。

儒有博學而不窮，篤行而不倦；幽居而不淫，上通而不困。禮之以和為貴，忠信之美，優游之法。慕賢而容衆，毀方而瓦合。其寬裕有如此者。

儒有內稱不辟親，外舉不辟怨；程功積事，推賢而進達之，不望其報。君得其志，苟利國家，不求富貴。其舉賢、援能有如此者。

儒皆聞善以相告也，見善以相示也；爵位相先也，患難相死也；久相待也，遠相致也。其任舉有如此者。

儒有澡身而浴德，陳言而伏，靜而正之；上弗知也，麤而翹之，又不急為也。不臨深而為高，不加少而為多。世治不輕，世亂不沮。同弗與，異弗非也。其特立獨行有如此者。

儒有上不臣天子，下不事諸侯。慎靜而尚寬。強毅以與人，博學以知服。近文章，砥厲廉隅。雖分國如錙銖，不臣不仕。其規為有如此者。

儒有合志同方，營道同術：並立則樂，相下不厭；久不相見，聞流言不信。其行本方立義：同而進，不同而退。其交友有如此者。

溫良者，仁之本也；敬慎者，仁之地也；寬裕者，仁之作也；孫接者，仁之能也；禮節者，仁之貌也；言談者，仁之文也；歌樂者，仁之和也；分散者，仁之施也。儒皆兼而有之，猶且不敢言仁也。其尊讓有如此者。

儒有不隕穫於貧賤，不充詘於富貴；不慁君王，不累長上，不閔有司；故曰儒。今衆人之命儒也妄，常以儒相詬病。」

孔子至舍，哀公館之。聞此言也，言加信，行加義：「終沒吾世，不敢以儒為戲。」

礼記